DA Den Europæiske Unions Tidende CE 88/175

(2004/C 88 E/0184)

SKRIFTLIG FORESPØRGSEL E-0320/04

af Gary Titley (PSE) til Kommissionen

(6. februar 2004)

Om: Ulovlig skovhugst og handel med tømmer

Som Kommissionen sikkert ved, har tømmerbaronerne indtil for nylig koncentreret sig om Indonesien og sat skub i ødelæggelsen af landets skove. Tilsyneladende fokuseres der nu på Vest-Papuas skove, som er i fare for at lide samme skæbne.

Den 21. maj 2003 offentliggjorde Kommissionen en EU-handlingsplan for retshåndhævelse, god forvaltningspraksis og handel på skovbrugsområdet (FLEGT — Forest Law Enforcement, Governance and Trade). Kommissionen har meddelt, at den i 2004 vil fremsætte et forslag til forordning med det formål at gennemføre handlingsplanen og skabe basis for en frivillig partnerskabsordning med henblik på kontrol med ulovlig skovhugst.

Europa-Parlamentets Udvalg om Industripolitik, Eksterne Økonomiske Forbindelser, Forskning og Energi nævner i sin udtalelse af 19. januar 2004, at det, selv om en frivillig licensordning ville forhindre, at ikke-godkendt tømmer fra deltagerlandene omsættes frit i EU, er usandsynligt, at alle producentlande vil indgå bilaterale aftaler. Udvalget foreslår, at der straks udarbejdes bindende lovgivning med henblik på at forbyde import og markedsføring af alle former for ulovligt fældet tømmer og skovbrugsprodukter uanset oprindelsesland, således at EU-medlemsstaternes myndigheder får mulighed for at retsforfølge virksomheder og enkeltpersoner.

Kan Kommissionen oplyse, om den vil indføre bindende lovgivning, og hvad dens næste skridt vil være?

Svar afgivet på Kommissionens vegne af Christopher Patten

(16. marts 2004)

Kommissionen er bekendt med, at den frivillige licensordning, som er foreslået i handlingsplanen for Retshåndhævelse, god forvaltningspraksis og handel på skovbrugsområdet (FLEGT) (1), ikke omfatter alle tømmerproducerende lande, og der er derfor risiko for, at ulovligt skovet tømmer indføres i EU fra lande, der ikke er omfattet af sådanne ordninger. Hvis de lande, der har de alvorligste skovningsproblemer, indgår bilaterale aftaler med EU, ville det imidlertid have en betragtelig betydning.

Kommissionen angav i FLEGT-handlingsplanen, at den ville undersøge mulige supplerende lovgivningsforanstaltninger med sigte på at standse import og salg af ulovligt skovet tømmer, som ikke falder ind under den frivillige licensordning. Kommissionen vil forelægge Parlamentet og Rådet forslag til en sådan lovgivning i løbet af 2004. Afgørelsen om, hvorvidt der skal gennemføres yderligere lovgivning, vil afhænge af forslagenes gennemførlighed og art.

Det kunne umiddelbart virke fristende at indføre et generelt forbud mod import af ulovligt skovet tømmer, men en sådan løsning ville rejse visse vanskelige retlige og praktiske spørgsmål. Hvem skal f.eks. bestemme lovligheden i denne forbindelse, og hvordan skal træet spores fra skov til forarbejdning og videre til importstedet? Visse foranstaltninger kan endvidere henhøre under medlemsstaternes kompetence snarere end EU's, f.eks. hvor der er tale om strafferet. Kommissionen er imidlertid klar over alvoren ved problemet, som der henvises til i det ærede medlems spørgsmål, og vil arbejde for, at EU vedkender sig sit ansvar på dette område.

(1) KOM(2003)251 endelig udg.